b'\n_START_ARTICLE_\nEsa-Pekka Salonen\n_START_SECTION_\nKoulutus\n_START_PARAGRAPH_\nSalonen valmistui ylioppilaaksi vuonna 1977. Musiikillisen koulutuksensa h\xc3\xa4n sai Sibelius-Akatemiassa, miss\xc3\xa4 h\xc3\xa4nt\xc3\xa4 opettivat k\xc3\xa4yr\xc3\xa4torvensoitossa Holger Fransman, s\xc3\xa4velt\xc3\xa4misess\xc3\xa4 Einojuhani Rautavaara ja orkesterinjohdossa Jorma Panula vuosina 1973\xe2\x80\x931980. Salonen suoritti s\xc3\xa4vellyksen jatko-opintoja Italiassa Sienassa 1979 Franco Donatonin sek\xc3\xa4 Milanossa 1980\xe2\x80\x931981 Niccol\xc3\xb2 Castiglionin johdolla. Lukioaikanaan vuonna 1975 h\xc3\xa4n soitti k\xc3\xa4yr\xc3\xa4torviosuuden Piirpauke-yhtyeen levytt\xc3\xa4m\xc3\xa4ss\xc3\xa4 karjalaisessa kansans\xc3\xa4velm\xc3\xa4ss\xc3\xa4 Konevitsan kirkonkellot. _NEWLINE_Salonen kuului nuorten s\xc3\xa4velt\xc3\xa4jien perustaman Korvat auki -yhdistyksen perustajaj\xc3\xa4seniin ja toimi yhdistyksen ensimm\xc3\xa4isen\xc3\xa4 puheenjohtajana.\n_START_SECTION_\nUra\n_START_PARAGRAPH_\nSalonen esiintyi kapellimestarina ensimm\xc3\xa4isen kerran Radion sinfoniaorkesterin kanssa vuonna 1979. Vuosina 1979\xe2\x80\x931980 h\xc3\xa4n johti Ylioppilaskunnan Soittajia. H\xc3\xa4n vieraili Kansallisoopperassa vuosina 1981\xe2\x80\x931982. Salosen kansainv\xc3\xa4linen l\xc3\xa4pimurto kapellimestarina tapahtui vuonna 1983, kun h\xc3\xa4nt\xc3\xa4 pyydettiin lyhyell\xc3\xa4 varoitusajalla johtamaan Lontoon Philharmonia-orkesteria, teoksena Gustav Mahlerin kolmas sinfonia. H\xc3\xa4n oli my\xc3\xb6hemmin orkesterin p\xc3\xa4\xc3\xa4vierailija vuosina 1985\xe2\x80\x931994._NEWLINE_Vuosina 1985\xe2\x80\x931995 Salonen toimi Ruotsin radion sinfoniaorkesterin ylikapellimestarina. H\xc3\xa4n oli vuosina 1985\xe2\x80\x931989 my\xc3\xb6s Oslon filharmonisen orkesterin p\xc3\xa4\xc3\xa4vierailija. Vuonna 1992 h\xc3\xa4net valittiin Los Angelesin filharmonikkojen ylikapellimestariksi ja taiteelliseksi johtajaksi. H\xc3\xa4n siirtyi vuonna 2008 Lontoon Philharmonia-orkesterin ylikapellimestariksi._NEWLINE_Salonen toimi Jean Sibelius -kapellimestarikilpailun tuomariston puheenjohtajana vuosina 1995, 2000 ja 2005._NEWLINE_Musical America nimesi Salosen vuoden 2006 muusikoksi. Vuonna 2009 h\xc3\xa4nelle  ja viulisti Hilary Hahnille my\xc3\xb6nnettiin Grammy-palkinto parhaasta taidemusiikin solistin ja orkesterin yhteisesityksest\xc3\xa4; levyll\xc3\xa4 Ruotsin radion sinfoniaorkesteri ja Hahn esitt\xc3\xa4v\xc3\xa4t Arnold Sch\xc3\xb6nbergin ja Jean Sibeliuksen viulukonsertot Deutsche Grammophonin taltioimina._NEWLINE_New Yorkin filharmonikot on nimitt\xc3\xa4nyt Salosen nimikkos\xc3\xa4velt\xc3\xa4j\xc3\xa4kseen. Orkesteri esitt\xc3\xa4\xc3\xa4 kaudella 2015\xe2\x80\x932016 Salosen teokset LA Variations ja Karawane. Lis\xc3\xa4ksi Salonen kuratoi orkesterin uuden musiikin biennaalin NY Phil Biennalin vuonna 2016. H\xc3\xa4n jatkaa edelleen Lontoon Philharmonia Orchestran ylikapellimestarina. Sopimus umpeutuu elokuussa 2017, eik\xc3\xa4 ole varma ett\xc3\xa4 h\xc3\xa4n haluaa jatkaa sit\xc3\xa4, sill\xc3\xa4 h\xc3\xa4n keskittyy enemm\xc3\xa4n s\xc3\xa4velt\xc3\xa4miseen._NEWLINE_Salonen solmi elokuussa 2016 viiden vuoden mittaisen yhteisty\xc3\xb6sopimuksen Suomen kansallisoopperan ja -baletin kanssa. H\xc3\xa4n toimii sen taiteellisena partnerina johtaen esityksi\xc3\xa4 ja toimien taiteellisena neuvonantajana. He esitt\xc3\xa4v\xc3\xa4t my\xc3\xb6s Salosen s\xc3\xa4vellyksi\xc3\xa4.   _NEWLINE_Salonen palkittiin Emma-gaalassa helmikuussa 2019 Emmalla vuoden vienti Emma\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSalonen on ollut vuodesta 1991 naimisissa Elisabeth Jane Pricen kanssa. Heill\xc3\xa4 on kolme lasta, joista esikoistyt\xc3\xa4r on syntynyt Tukholmassa, toinen tyt\xc3\xa4r ja poika Yhdysvalloissa. Vuoden 2017 tammikuussa Jane Salonen j\xc3\xa4tti avierohakemuksen Los Angelesissa Yhdysvalloissa. Perheell\xc3\xa4 on asunnot Los Angelesissa ja Lontoossa sek\xc3\xa4 kes\xc3\xa4paikka Sipoossa.'